I 10-15 år har mantraet fra højrefløjens ytringsfrihedsfundamentalister om at alle skal finde sig i 'hån, spot og latterliggøre' kørt på repeat.

Enhver der har forsøgt sig med nuancer, blev straks stemplet som en af 'de anstændige' og de seneste år har førstnævnte gruppering endda skruet op for retorikken. Vi har ikke bare ret til at sige, tegne og skrive hvad der passer os; vi har ligefrem pligt til det: Du skal svine andre til, og særligt hvis de giver udtryk for, at de ikke synes om det.

Problemet er bare, at det fra starten af har været mere eller mindre tydeligt, at det ikke handlede så meget om retten (for alle) til at ytre sig frit, som det handlede om den politiske elites ret til at sparke til minoriteter og allerhelst muslimer.